Američki profili: Faith Petric
Nakon odlaska u mirovinu s 55 godina, Petric je počela folk karijeru, a preuzela je i brigu o glazbenom Klubu folka u San Franciscu
Dugogodišnja radnička i politička aktivistkinja - Petric kaže da ju je privuklo folk glazbi to što je radikalna, izvan popularnih glazbenih tijekova, te što govori o ljudskim životima Već pet desetljeća folk pjevačica Faith Patric je u centru folk glazbe u San Franciscu. Petak je navečer u San Franciscu i nekoliko desetaka glazbenika stiže u kuću Faith Patric sa svojim gitarama, bendžoima i mandolinama. Faith Petric članica je San Francisco Folk kluba još od 1970-tih. Dugogodišnja radnička i politička aktivistkinja - Petric kaže da ju je privuklo folk glazbi to što je radikalna, izvan popularnih glazbenih tijekova, te što govori o ljudskim životima: „Ljudi pjevaju svojoj djeci kada se rode i pjevamo kad oplakujemo mrtve, pjesma nas prati kroz cijeli život. Ne postoji niti jedan aspekt ljudskog života koji nije zabilježen u folk glazbi.“ Nakon što je otišla u mirovinu s 55 godina, Petric je počela folk karijeru, a preuzela je i brigu o glazbenom Klubu folka u San Franciscu. Dvaput tjedno Faith Petric domaćin je okupljanju folk glazbenika, na kojem su svi koji se pojave – dobrodošli! Adam Miller lokalni je glazbenik koji je počeo dolaziti na glazbene domjenke u njenu kuću nakon što je deset godina bio član kluba. Miller kaže da je zadivljen njenim enciklopedijskim poznavanjem folk glazbe: „Faith smatraju riznicom folk glazbe. Ona zna više pjesama od bilo koga koga sam sreo. Pravo je zadovoljstvo sjediti s njom do tri ujutro i pjevati zajedno stare pjesme obitelji Carter.“ Jazz trubač i glazbeni velikan Louis Armstrong je rekao da je sva glazba folk glazba. Folk glazba uistinu u sebi sadrži elemente skoro svakog glazbenog žanra - bluesa, countrya, cajuna, čak i klasične glazbe i jazza. Tijekom godina Faith Petric učinila je mnogo u njegovanju tih folk tradicija i ohrabrivala svakog da u njoj sudjeluje. Kaže da je ponosna na stotine amatera koji su sudjelovali na folk festivalu koji klub organizira svake godine, kao i na one koji bi došli na njene glazbene domjenke: „Ljudi koji dolaze ovdje nisu profesionalni pjevači, tu možete čuti najgoru glazbu koju ste čuli u životu, no možete čuti i ponešto jako dobro. Sve je to uredu.“ U znak priznanja njenom doprinosu folk glazbi, Petric je ove godine primila nagradu za životno djelo neprofitne udruge Folk Alliance West, koja se bavi promidžbom i njegovanjem folk glazbe. Faith Petric će ove godine navršiti 95 godina. Premda su je godine i invalidnost usporili, obećava da će nastaviti s muziciranjem dok god to bude mogla.